Les comissions falleres podran començar este cap de setmana el muntatge de les carpes
07 de març de 2019

Carcaixent

A partir del dissabte 9 de març, les diferents comissions falleres ja poden començar a muntar les seues carpes o espais festers. Segons informen des de la Regidoria de Festes, totes les carpes han sigut autoritzades per a fer el muntatge ja que s’ha presentat la documentació en temps i forma de poder tramitar-ne els permisos. Les comissions falleres tenien un mes de termini per poder presentar el projecte de muntatge i que este fora autoritzat.

Per altra banda, l’Ajuntament de Carcaixent, consensuat amb els representants de les falles, emetrà un decret que regularà l’horari d’obertura i tancament de l’«espai fester» propi de cada comissió fallera i que és d’obligat compliment. Així, es considera setmana fallera des del 15 fins al 19 de març, i els dies festius serien 15, 16, 17, 18 i 19 de març fins cremar la falla. Per a estos dies sí que hi ha ampliació d’horari per poder celebrar les festivitats falleres del poble i de les mateixes comissions falleres.

A l’igual que en anys anteriors, en les diverses reunions celebrades entre la regidora de festes, Rosa Nicolau, i els representants de les comissions falleres, se’ls va traslladar la importància d’instaurar una coherència i racionalitat en els protocols, que han de complir-se per igual per totes les Falles, com així ha sigut. Nicolau, ha explicat que la intenció de l’equip de govern és garantir la seguretat dels diferents espais festers i carpes que ocuparan els carrers de Carcaixent.

La regidora de festes també ha volgut posar de relleu que la intenció de regular l’horari és conciliar la festa amb el descans del veïnat «som conscients que hem de vetlar pel descans de la ciutadania, tots tenim els mateixos drets, els qui volen participar de la festa com els que no, per tant les dues parts hem de fer l’esforç de trobar punts d’encontre que garantisquen una bona convivència entre totes i tots durant esta setmana», ha explicat.

Rosa Nicolau ha agraït a totes les comissions falleres l’esforç que han fet per a ajustar-se a la legalitat vigent perquè el funcionament dels actes siga cada vegada millor, tant per als fallers com per als veïns. A més a més, la regidora ha volgut agrair especialment als presidents de les distintes comissions i a la secretaria i presidència de la Junta Local Fallera, la bona disposició mostrada al llarg de l’any faller i en la coordinació dels actes fallers propis de la setmana fallera per poder dur endavant tota la programació prevista.

Des de la Regidoria de Festes han avançat que, tant a la web Municipal com a l’aplicació de l’Ajuntament de Carcaixent, anirà actualitzant-se la informació referent a horaris, premis i orde de la cremà de les Falles. També, s’hi habilitarà un mapa amb la ubicació de les diferents falles, carpes i recorregut de l’ofrena.